****

**Retningslinjer for tilskudd til tiltak i utvalgte kulturlandskap – Klevgardan - 2019**

Fylkesmannen har fått tildelt kr 800.000 til tiltak for å ivareta Klevgardan som utvalgt kulturlandskap i 2019. Tilskudd kan gis etter «Forskrift om tilskudd til tiltak i utvalgte kulturlandskap i jordbruket og verdensarvområdene Vegaøyan og Vestnorsk fjordlandskap».

Midlene skal brukes til:

* restaurering og skjøtsel av arealer
* istandsetting, vedlikehold og skjøtsel av bygninger og andre kulturminner
* nødvendig planlegging av tiltak
* tilrettelegging for ferdsel
* formidling
* andre tiltak som fremmer formålet med ordningen

Tiltak som støttes skal være i samsvar med «Forslag til forvaltningsplan for Kleivgardane-Sliper-Detli-området».

Retningslinjene for 2019 er satt opp etter dialog i «Samarbeidsgruppa for Klevgardan UKL» og på bakgrunn av innspill i møte med grunneiere.

Jf. budsjett for 2019 kan inntil 50% av årets ramme brukes på støtte til årlige skjøtselstiltak. Fylkesmannen har fastsatt foreløpige satser og vilkår for slike tilskudd (se neste side). Hvis søknadsomfanget overstiger rammen kan fylkesmannen justere satsene deretter.

Resterende del av rammen skal gå til investeringer i området (engangstiltak) samt prosessmidler til gjennomføring av UKL-satsinga i området i 2019.

**Søknad om tilskudd til engangstiltak**

For søknad om tilskudd til engangstiltak nyttes søknadsskjema utarbeidet av fylkesmannen. Tilskuddsandelen skal normalt ikke overstige 70 % av kostnadene med tiltaket.

For tiltak på bygninger som brukes til private formål (for eksempel i næring eller til bolig) kan det gis inntil 50 % tilskudd ved høy verneverdi. Der bygningen har mindre verneverdi eller der fordelen for søker er stor (verdiøkning, heving av bostandard osv.) reduseres tilskuddsandelen. Ved tilskudd til bygninger skal det foreligge en tilstandsvurdering av bygningen med prioritering av tiltak.

Til fellestiltak eller tiltak med stor samfunnsnytte i samsvar med målene for UKL kan det gis tilskudd ut over 70 %.

For planleggingstiltak og tiltak der det kun dreier seg om ivaretakelse av fellesgoder og samfunnsverdier kan det gis 100 % tilskudd. Eksempel på slike tiltak er skjøtsel av kulturminner og biologisk mangfold eller tilrettelegging for publikum i form av skilting eller opparbeiding av stier.

Søknadsfrist for tilskudd til engangstiltak i 2019 er 1. august.

Oppdal kommune mottar søknadene og gir uttalelse til disse utfra Fylkesmannens retningslinjer. Søknaden med kommunens uttalelse oversendes Fylkesmannen for vedtak.

**Søknad om tilskudd til jordbruksforetak i 2019 – årlig tilskudd per dyr og skjøtsel av jordbruksareal**

Jordbruksforetak kan etter søknad tildeles UKL-tilskudd for per daa slått og beite av jordbruksareal i Klevgardan, per dyr på beite som skjøtselstiltak i området. Det kan også tildeles årlig tilskudd til skjøtsel av gårdstun og per meter kantslått av jordbruksareal i Klevgardan.

Søknadsfrist for årlig tilskudd er satt til 1. november 2019. Det skal søkes på søknadsskjema fastsatt av fylkesmannen. Søkere om årlig tilskudd må legge ved kart til søknaden der tiltakene er avmerka i kartet.

Antall dyr berettiget tilskudd tar utgangspunkt i dyretallet som har beitet på innmarksareal innenfor UKL-området Klevgardan i 2019.

Tilskudd til slått og beite tar utgangspunkt i arealklassifisering i Gårdskart, og omfatter innmarksareal (fulldyrka, overflatedyrka og innmarksbeite), og som ikke er berettiget tilskudd til trua naturtyper hos Miljødirektoratet (slåttemark).

Kantsoner berettiget tilskudd til kantslått i Klevgardan omfatter kanter av dyrkajord og beite langs nabo- eller skiftegrense, eller langs veg ut over det som ivaretas av stat eller kommune langs offentlig veg.

Skjøtsel av gårdstun omfatter 9 gårdstun i Klevgardan.

**Vilkår for tilskudd:**

Det forutsettes at det drives vanlig god jordbruksdrift med eng, åkervester eller beiting. Beitene skal være godt brukt og uten nevneverdig gammelgras. Dette innebærer at:

* Fulldyrka- og overflatedyrka jord må høstes minst en gang i året ved slått eller beiting. Avlinga skal samles opp og fjernes fra arealet og helst gå til fôr.
* Kanter må være slått til rett tid sammen med resten av arealet. Beitepussing alene gir ikke grunnlag for utbetaling av tilskudd.
* Dyrka jord som blir hausta ved beiting, må som regel i tillegg pusses sånn at en unngår oppslag av gras og kratt. Dersom dyrka mark framstår som dårlig skjøtta etter sesongen, gir dette ikke rett til tilskudd.
* Innmarksbeite skal beites med nok dyr til at beitekvaliteten blir opprettholdt. Dersom innmarksbeite framstår som dårlig skjøtta etter sesongen, gir det ikke rett til arealtilskudd.

Tilskudd til skjøtsel av gårdstun i Klevgardan forutsetter:

* Skjøtsel av kantsoner og grasslått i og rundt tun/gårdshage
* Ryddig gårdstun og forsvarlig handtering og deponering av avfall
* Løpende vedlikehold av bygninger i tunet og estetiske hensyn ved bygningsutforming, vedlikehold og fargevalg i samsvar med lokal tradisjon.

**Foreløpige satser for tilskudd til årlige tiltak i 2019:**

* Tilskudd for dyr som beiter minst 12 uker: kr 305 per storfe/hest og kr 65 per småfe (sau, lam og geit)
* Tilskudd til slått av jordbruksareal: kr 600,- pr daa
* Tilskudd til beite av jordbruksareal: kr 100,- pr daa
* Tilskudd til skjøtsel av gårdstun: kr 3000,- pr gårdstun
* Tilskudd til slått av kantsone: kr 10,- pr. meter.

Tilskuddssatser kan justeres etter søknadsmengde for å komme innenfor budsjett og tildelte midler.

Utbetaling skjer på grunnlag av utfylt søknadsskjema som sendes til Oppdal kommune innen 1. november 2019.

Kommunen kontrollerer opplysningene og gir sin påtegning før søknadene sendes Fylkesmannen for godkjenning og utbetaling.

Trondheim 11. oktober 2019

Eva D. Alstad

Seniorrådgiver landbruk,

Fylkesmannen i Trøndelag